მეწამულ-ცისფერი ეგონიქონი
მეწამულ-ცისფერი ეგონიქონი, კაკბის საკენკელა (ლათ. Aegonychon purpurocaeruleum) — მრავალწლოვანი ბალახოვანი მცენარე ლაშქარასებრთა ოჯახისა. სიმაღლეში 20–50 სმ-ია. აქვს უნაყოფო მწოლიარე ყლორტები, მარტივი და სქლად შეფოთლილი ღერო, შებუსული და კიდემთლიანი ფოთლები. ქვედა ფოთლები ხაზურია, დანარჩენები — ლანცეტასებური. გვირგვინი მოიისფრო-ლურჯია, გაშლისას — მოწითალო. ყვავის და ნაყოფმსხმოიარობს აპრილ-ივლისში. გავრცელებულია მთელ კავკასიაში, ევროპასა და ციმბირში. საქართველოში ყველგან გვხვდება. იზრდება მთის შუა სარტყლამდე, ტყეებსა და ბუჩქნარებში. ამ მცენარეს ხალხურად „კაკბის საკენკენკელა“ ეწოდება, თუმცა არსებობს ამ სახელის მქონე სხვა მცენარეც (იხ. კაკბის საკენკელა). სხვადასხვა წყაროებით, მიეკუთვნება Aegonychon-ის, Lithospermum-ის ან Buglossoides-ის გვარს.